Tizennyolc év felett

Gyakran jó hangulatot keltett egy mulatságban vagy lakodalomban,

amikor a jókedv már a tetőfokára hágott, hogyha valami

obszcén, úgy mondják, „zsíros” csujjogatások is elhangzottak.

Ennek persze mindig megvolt az etikettje, nem lehetett

akármikor bedobni, mert pont az ellenkező hatást is elérhette.

Tudtunk is többet, sőt erdélyi gyűjtőútjaink során gondosan

gyarapítottuk a repertoárunkat. Ebben nagy segítségünkre volt

Kallós Zoli bácsi, aki sokszor kísért minket gyűjtőutakra, és az utazások

során a kocsiban ilyenekkel is szórakoztatott a sok ének és

történet mellett.

Egy alkalommal, amikor sziporkáztam a „zsíros” dudanótákkal,

csujjogatásokkal, gyerekorvos barátunk, dr. Vadász András beajánlott

az egyik ismerősének, mert szöget ütött a fejébe, mi lenne, ha

vállalnék egy műsort, úgymond tizennyolc év felett, és kibontanám

a népművészetnek ezt az ágát is.

Az ismerős a székesfehérvári Szombat Esti Klub szervezője volt.

Veszélyes vállalkozásnak tűnt, hiszen pengeélen kell táncolni a szép

és a bunkó előadásmód között. Gondolkoztam is sokat, hogy elvállaljam-

e. Ráadásul egyedül kellett csináljam, nem voltak zenésztársak,

és egy másfél órás műsort ezzel az anyaggal megtölteni, nagyon

nehéznek találtam.

Előttem volt a példa, amikor mint Téka együttes akartunk készíteni

egy ilyen lemezt, azonban minden erőfeszítésünk ellenére egy

gyönyörű szerelmes lemez lett belőle, a címe: „A szüzeké”.

Terveket készítettem, mikor mit énekeljek, milyen hangszereken

játsszak – hosszúfurulya, kobza, duda, kontra –, milyen meséket

meséljek, vagy éppen milyen találós kérdésekkel bombázzam

a közönséget, melyek természetesen szintén kétértelműek. Szépen

összeállt a műsor, és jeleztem a szervezőnek, hogy elvállalom.

Irány Székesfehérvár, megtaláltam a klubot, érkeztek is a vendégek

szép számmal. Jól tudok mesélni, szépen alakítottam a nézők

figyelmét, hogy amit ki kell mondani, azt bizony ki kell mondani. Pál

Pista bácsi, a dudás is mondta nekem:

– Gyurikám, a disznószar az nem csúnya szó!

Így könnyedén elénekelte, hogy „Hej, szomorú disznószar, de megrepedeztél,

igaz, hogy a nyári napon, de sokat sütköztél, ne búsuljál,

te disznószar, eljön majd a tél is, majd amikor megdermedsz, jó bort

iszok én is.”. A közönség vette a lapot, egyre jobban ráhangolódtak

a témára, sőt, többen a saját repertoárjukból is bele-bele kiabáltak

„zsíros” csujjogatásokat. Elmagyaráztam azt a szimbólumrendszert,

ami a népdalok nagy százalékában a szexualitásra utal, vagy hogyan

jelezték egymásnak a fiatalok, hogy a lány várja éjszaka a szeretőjét,

ha már a szülei lefeküdtek. Sokan nem a lány fülibe suttogták a szerelmes

szavakat, hanem tánc közben, csujjogatva, „virágnyelven”

jelezték, mit is szeretnének a lánytól, mennyire komolyak a szándékaik,

amire természetesen a rátermettebb lányok csujjogatva válaszoltak.

Ha feltettem azt a kérdést, hogy kívül szőrős, belül nedves,

a legénynek igen kedves, mi az?

Sokan rávágták a választ, de nagy nevetés tört ki, amikor elmondtam,

hogy az a csikóbőrös kulacs. A végén már követelték, hogy

tanuljunk meg egy-két pikánsabb dalt is, így igazán jó hangulat

kerekedett, késő éjszakáig elhúzódott az est.

Híre ment a műsornak, a szervező pedig terítette az ajánlatot

sokfelé. Így jutottam el a káptalantóti piacra is, ahol szintén népes

közönség előtt adtam elő a műsoromat, de aztán már többet nem

vállaltam, mert éreztem, hogy nem mindenkinek jön be ez a vonal.